<classify> MAMLAKA ya Mapato Tanzania TRA na Mamlaka ya Mapato Zambia ZRA zimesaini makubaliano ya kubadilishana taarifa kwa njia ya mtandao ili kuondoa kero ya foleni ya malori, kutatua changamoto ya magendo ili kukusanya mapato stahiki kwa maendeleo na kukuza uchumi wa nchi hizo mbili. Makubaliano hayo yamesainiwa hivi karibuni katika mpaka wa nchi hizo mbili uliopo Tunduma Wilaya ya Momba mkoani Songwe kati ya Kamishna Mkuu wa TRA, Dk Edwin Mhede na Kamishna Mkuu wa ZRA, Kingsley Chanda. Kusainiwa kwa makubaliano hayo ni utekelezaji wa maelekezo aliyoyatoa Rais John Magufuli, Oktoba 5, mwaka jana wakati pamoja na Rais wa Zambia, Edgar Lungu walipofungua rasmi Kituo cha Huduma za Pamoja Mpakani Tunduma, ambapo alielekeza huduma mpakani hapo kuboreshwa ili kutatua changamoto za kiforodha na kuimarisha uhusiano wa kibiashara baina ya nchi hizo mbili. Akizungumza wakati wa utiaji saini makubaliano hayo, Dk Mhede alisema Desemba 13, mwaka jana walikutana na Kamishna Mkuu wa ZRA na kukubaliana kwa pamoja kuwa kuna umuhimu wa kuboresha huduma, kutatua changamoto za kiforodha na kuimarisha uhusiano wa kibiashara katika nchi hizo mbili ili kuongeza ufanisi. Dk Mhede alisema jambo kubwa walilokubaliana ni pamoja na kurahisisha kuweka mfumo wa kubadilishana taarifa kwa njia ya mtandao, njia ambayo itawezesha nchi zote mbili kupata taarifa sahihi za mzigo inayosafirishwa na kuziwezesha kukusanya kodi kwa urahisi na ufanisi.Maboresho mengine ni kutatua changamoto ya mizigo kukaa muda mrefu mpakani na kukwamisha shughuli za biashara kuwa na kwamba wamekubaliana kurahisisha taratibu za kiforodha kwa kubadilishana taarifa ya mizigo ikitoka bandarini Dar es Salaam hadi unapovuka mpaka Nakonde kwa upande wa Zambia. Wote tunafahamu kwamba kumekuwa na upotevu wa muda, moja ya njia kubwa ni kurasimisha upatikanaji wa taarifa, tujue mzigo unavyotoka bandarini Dar es Salaam hadi Tunduma na kuvuka mpaka wa Nakonde.Ninayo furaha kubwa kuwaambia kuwa tayari tumeshakamilisha makubaliano ambayo tuliahidiana kukamilisha mwezi huu Januari, sasa tuna mahusiano rasmi katika hili eneo la mpaka wetu na kupitia utaratibu huu tutapunguza changamoto ya magendo, alisema Dk Mhede.Tumeziagiza idara zote zinazohusika na teknolojia na mawasiliano TEHAMA kwa upande wa nchi zote mbili kuhakikisha ndani ya muda usiozidi miezi miwili kuja na mfumo wenye uwezo wa kusoma taarifa za mizigo na magari yanayotoka bandarini moja kwa moja ili kuziona taarifa kwa muda mwafaka lengo likiwa ni kuongeza ufanisi na kutatua changamoto ya upotevu wa mapato, alisema Dk Mhede. Naye Kamishna Mkuu wa ZRA, Chanda alisema malengo waliopanga tayari yametimia na kuongeza kuwa ushirikiano mkubwa ndio umewezesha kufanikiwa kwa kiasi kikubwa katika kuboresha mpaka huo ambao ni lango kubwa la nchi za Kusini mwa Afrika, wanachama wa Jumuiya ya Maendeleo Kusini mwa Afrika SADC.Alisema Zambia wataendelea kuboresha na kutatua changamoto ambazo zilikuwa zikikwamisha magari kuchelewa kuvuka kwa kuboresha miundombinu ya barabara na kujenga sehemu kwa ajili ya kupaki magari yatakayo ondoa msongamano kwa kiasi kikubwa tofauti na ilivyokuwa awali. Leo tumesaini mkataba wa maelewano kutokana na makubaliano yetu yenye maslahi makubwa kwa nchi zetu mbili katika kukuza biashara katika pande zote mbili kupitia mpaka huu wa Tunduma na Nakonde. Tunaamini wafanya biashara na serikali zote zitanufaika kupitia makubaliano haya, alisema Chanda.  <topic>: kitaifa 